En maskeret mand kastede en taske ind i en læsesal på Copenhagen Business School og råbte "Allahu Akbar".

For et par uger siden, lørdag den 17. december, skabte en maskeret mand panik på Copenhagen Business School på Frederiksberg, da han kastede en taske ind i en læsesal på universitetet og råbte "Allahu Akbar", den arabiske sætning for "Gud er stor".

Det skriver Berlingske.

Overfor TV 2 bekræfter campusdirektør Rene Steffensen, at episoden har fundet sted, men derudover ønsker han ikke at udtale sig yderligere om sagen.

Kan udløse op til to års fængsel

Til TV 2 oplyser advokaturchef ved Københavns Politi, Helle Just, at en 15-årig dreng blev anholdt på Copenhagen Business School den 17. december. Hun oplyser desuden, at sagen er færdigefterforsket fra politiets side og at sagen nu er overgået til anklagemyndigheden, som snarest muligt vil rejse tiltale i sagen.

- Vi ser med meget stor alvor på sagen. Hvis man går ind et sted, og foretager sådan en handling, hvor folk er samlet i større mængder, er det meget alvorligt. Der må man gøre sig klart, at man skaber frygt, siger hun.

Den 15-årige er sigtet for overtrædelse af paragraf 266, som omhandler trusler, og i sager som disse kan der muligvis også sigtes for paragraf 135, som omhandler ubegrundet at have påkaldt politiets tilstedeværelse. En dom for paragraf 266 kan udløse op til to års fængsel.

Tilbageholdt af studerende

Helle Just oplyser, at den 15-årige var i selskab med en flok kammerater, som ikke havde noget at gøre med episoden.

- Den 15-årige havde ingen tilknytning til CBS. Han blev tilbageholdt af nogle studerende, hvorefter han blev anholdt af politiet, siger Helle Just og tilføjer, at den 15-årige ikke i forvejen er kendt af politiet. Advokaturchefen vil ikke kommentere, hvorvidt den 15-årige er dansk eller udenlandsk statsborger.

Udvist af Danmark efter tikkende taske i lufthavn

Helle Just henviser til en sag fra Københavns Lufthavn, hvor en 15-16-årig mand stilede en taske, hvorfra der lød ”tiktak”, foran en medarbejder ved indtjekningskranken, hvorefter han sagde ”I’m sorry I have to do this”.

Den unge mand, som ikke var dansk statsborger, fik efterfølgende 30 dages ubetinget fængsel og blev siden udvist af Danmark i seks år.

Folk blev bange og løb mod nødudgangen

Berlingske har talt med flere studerende og øjenvidner, som befandt sig i læsesalen.

- Folk bliver bange, og begynder at løbe mod nødudgangen. Det viser sig så, at nødudgangen er låst, så vi ved ikke rigtig, hvad vi skal gøre. Jeg går så ovenpå, hvor der står en sort mand maskeret med partisaner tørklæde, fortæller et øjenvidne, som ønsker at være anonymt.